三言擬五雜組聯句
作者：顏真卿
朝代：唐

paragraphs: 五雜組，盤上葅。
往復還，頭嬾梳。
不得已，罾裏魚。
五雜組，郊外蕪。
往復還，櫪上駒。
不得已，谷中愚。
五雜組，繡與錦。
往復還，興又寢。
不得已，病伏枕。
五雜組，酒與肉。
往復還，東籬菊。
不得已，醉便宿。
五雜組，闤闠間。
往復還，門上關。
不得已，鬢毛斑。
五雜組，繡紋線。
往復還，春來燕。
不得已，入征戰。